Nezadovoljni tumačenjem predsjednika Sabora Željka Reinera o razlozima zbog kojih se ni ovog petka neće glasovati o Izvješću o radu HNB-a u 2014., zastupnici Mosta i oporba demonstrativno su napustili sabornicu pa glasovanje o ostalim točkama zbog nedostatka kvoruma nije bilo moguće nastaviti.

Mostov Ivan Kovačić zatražio je tijekom glasovanja o ovotjednim raspravljenim točkama u ime svog Kluba zastupnika stanku kako bi upitali zašto se ni ovog tjedna ne glasuje o Izvješću HNB-a. Reiner mu je rekao da mu stanku ne može dati tijekom glasovanja.

Dodao je također i da istu ne treba zbog toga tražiti pojasnivši da se o izvješću ne glasuje zato što je tijekom saborske rasprave o njemu bilo kontroverznih razmišljanja – treba li glasovati ili ga tek primiti na znanje.

Reiner odbio Kovačića

“To pitanje ćemo uputiti nadležnom Odboru za Ustav da nam daju meritorno mišljenje”, rekao je Reiner.

Kovačić je potom upitao tko je zatražio mišljenje, a Reiner mu je uzvratio: “Ja, odnosno ja ću zatražiti mišljenje”.

!!! Zastupnici @NLMost napustili sabornicu, srušili kvorum i onemogućili glasovanje do daljnjeg! — Hrvoje Kresic (@hkresic) March 11, 2016

Demonstrativno napuštanje sabornice

Mostovci su potom demonstrativno napustili sabornicu, a u tome im se pridružila i saborska oporba. “Kvoruma nema pa ne možemo nastaviti”, zaključio je Reiner te nastavak sjednice najavio za 15. ožujka kada bi se trebalo raspravljati o prijedlogu proračuna za ovu godinu.

Uoči prekida sjednice Sabor je potvrdio nekoliko ugovora i sporazuma, kao i razrješenje člana Upravnog vijeća HERA-e.

Nakon prekida sazvan je sastanak Kluba zastupnika Domoljubne koalicije, a u tijeku je i sastanak Kluba zastupnika Mosta.

Povišeni tonovi

Novinarka N1 televizije Nikolina Zavišić na Twitteru je napisala: “Deranje iza zatvorenih vrata, sastanak Domoljubne nakon što je Most napustio sabornicu”.

Deranje iza zatvorenih vrata, sastanak Domoljubne nakon sto je Most napustio sabornicu #N1info pic.twitter.com/xLNveLDcya — Nikolina Zavišić (@NikolinaZavisic) March 11, 2016

Napadi na Vujčića

Polugodišnji izvještaj o radu HNB-a mnogi su zastupnici iskoristili za kritike prema politici središnje banke. Mostov zastupnik Ivan Lovrinović usporedio je ovo izvješće s Titanikom. “Kao da smo na Titaniku, svira lijepa glazba, a Titanik tone”, kazao je Lovrinović

Ovo nije prva svađa HDZ-a i Most, pa su tako primjerice, suprotno željama HDZ-a zastupnici Mosta prihvatili Ranka Ostojića kao čelnika Odbora za unutarnju politiku i nacionalnu sigurnost. Za Ostojića je tada glasala oporba i Most.

Najvažnijih 8 stvari s te sjednice možete pročitati OVDJE.

Ovo nije prva svađa HDZ-a i Mosta pa su tako primjerice, suprotno željama HDZ-a, zastupnici Mosta prihvatili Ranka Ostojića kao čelnika Odbora za unutarnju politiku i nacionalnu sigurnost. Za Ostojića su tada glasali oporba i Most.